Calgary

Calgary (Skots-Gaelies: "Klaar Water") is die grootste stad in die provinsie Alberta en die derde grootste in Kanada met 1 239 220 inwoners in die stad en 1 392 609 in die metropolitaanse gebied (2016).

Calgary lê in die suide van Alberta en aan die westelike kant van die Groot Vlaktes, sowat 80 kilometer oos van die voorgebergtes van die Kanadese Rotsgebergte en 298 kilometer suid van Edmonton. Calgary maak deel uit van die dig bevolkte "Edmonton-Calgary-korridor". Die stad staan vandag bekend as 'n sentrum vir wintersport en ekotoerisme. Sy ekonomiese basis is die olienywerheid, terwyl ook die landbou, toerisme en hoëtegnologie-produkte 'n belangrike bydrae tot die vinnige ekonomiese groei van die stad lewer.

Geskiedenis 
In 1875 het die Northwest Mounted Police ("Noordwestelike Berede Polisie") 'n tentkamp by die samevloeiing van die Bow- en Elbowrivier opgerig, om die weg te baan vir nuwe setlaars in die gebied en onwettige drankhandel met die Eerste Nasies te voorkom. Die kamp en latere Fort Brisebois (wat in 1876 hernoem is tot Fort Calgary, na 'n plek op die Skotse eiland Isle of Mull) word as die bakermat van Calgary beskou, en met die bou van 'n spoorwegverbinding van die Canadian Pacific Railway in 1883 het die vinnige groei van die plattelandse nedersetting begin, wat aanvanklik veral op die landbou, handel, veeteelt en slagpale gesteun het. Die besproeiingsprojek van die Western Irrigation District het die plaaslike landbou en veeteelt in 1904 'n verdere hupstoot gegee.

Die groei het in 1914 versnel met die ontdekking van die olie- en gasvelde in die Turnervallei aan die westelike kant van Calgary en later, in 1947, met die Leduc-velde naby Edmonton. Hierdie gas- en olievelde en die stad se ligging langs die Trans Canada Highway en twee belangrike transkontinentale spoorwegverbindings het verseker dat Calgary tot die grootste metropolitaanse gebied in die provinsie Alberta ontwikkel het. Danksy 'n skerp styging van die olieprys teen die einde van die sewentigerjare het Calgary se binnestad tot 'n moderne wolkekrabbermetropool verander. Tans is oliesuiwering, vleisverwerking, graanmeule, brouerye, houtverwerking, en die vervaardiging van kunsmis en boumateriale die belangrikste nywerhede. Die Universiteit van Calgary is in 1945 gestig.

Calgary was in 1988 gasheerstad van die Olimpiese Winterspele. Een van die bekendste bakens van die stad, die Saddledome-stadion met sowat 20 000 sitplekke, is vir die spele opgerig.

Calgary Stampede 

Die inwoners van Calgary herdenk nog elke jaar hul beskeie verlede as 'n plattelandse cowtown. Die Calgary Stampede, wat in Julie plaasvind, is 'n internasionaal bekende skou en word tien dae lank met rodeo's, straatoptogte en danspartye gevier. Die skou is in 1912 deur Guy Weadick, 'n vroeëre cowboy uit die Amerikaanse deelstaat Wyoming, en sy Albertynse kollegas in die lewe geroep en het sedert 1923 jaarliks plaasgevind.

Eksterne skakels 

  
  Amptelike webwerf
  

Nedersettings in Alberta